Concluzii comune ale Parlamentului European, ale Consiliului Uniunii Europene și ale Comisiei Europene

Obiective și priorități de politică pentru perioada 2020-2024

(2021/C 18 I/02)

Pentru legislatura care se încheie în 2024, cele trei instituții convin să elaboreze o agendă politică și legislativă ambițioasă pentru redresare și vitalitate reînnoită. Aceasta este o agendă pozitivă pentru o Uniune mai rezilientă, care se străduiește să se redreseze în urma efectelor pandemiei de COVID-19, valorificând totodată oportunitățile oferite de dubla transformare climatică și digitală și consolidând autonomia strategică deschisă a Europei. Pentru a pune Uniunea și partenerii săi pe calea redresării și pentru a pregăti aceste tranziții, vom acorda prioritate următoarelor obiective în următorii patru ani:

1. Nu vom precupeți niciun efort pentru a asigura o redresare deplină în urma pandemiei de COVID-19, care să nu lase pe nimeni în urmă. Vom continua să protejăm viețile și mijloacele de subzistență, să sprijinim personalul medical și să asigurăm disponibilitatea produselor medicale în UE și în străinătate și să acordăm prioritate dezvoltării și punerii la dispoziție a unui vaccin la nivel mondial. Vom continua să ne concentrăm eforturile asupra măsurilor de atenuare a efectelor crizei economice. Vom utiliza bugetul nostru multianual ambițios, consolidat de NextGenerationEU, pentru a impulsiona redresarea și a modela economia de mâine, punând totodată în aplicare foaia de parcurs în vederea introducerii de noi resurse proprii. Vom aprofunda piața unică pentru a sprijini o redresare puternică și pentru a construi o Europă mai competitivă și mai durabilă. Vom răspunde la învățămintele desprinse din criza sanitară și vulnerabilitățile pe care aceasta le-a expus, printr-o cooperare mai ambițioasă în domeniul sănătății și al protecției civile, construind o uniune europeană a sănătății, respectând în același timp competențele naționale.

2. Pe lângă gestionarea coordonată a pandemiei, ne vom intensifica eforturile de construire a Uniunii de mâine. În acest scop, vom acorda prioritate acțiunilor care accelerează tranziția către o societate mai echitabilă, mai sănătoasă, mai verde și mai digitală în UE și pe scena mondială. Vom stimula cercetarea și dezvoltarea noastră, precum și capacitatea noastră de inovare pentru a accelera tranziția verde și cea digitală, în special în domenii-cheie precum sectorul energetic, calculul de înaltă performanță și inteligența artificială de încredere.

3. Poziția de lider mondial a UE în combaterea schimbărilor climatice rămâne o prioritate-cheie, deoarece reducerea drastică a emisiilor și utilizarea mai eficientă a resurselor în toate sectoarele economiei au devenit imperative urgente. În același timp, tranziția verde oferă oportunități vaste de creștere economică și de creare de locuri de muncă, îmbunătățind în același timp reziliența noastră la schimbările climatice. În următorii patru ani, ne vom urmări obiectivele de neutralitate climatică până în 2050, de tranziție echitabilă din punct de vedere social către o economie competitivă, durabilă și circulară, de protejare a biodiversității și de punere în aplicare a obiectivelor de dezvoltare durabilă ale ONU pentru 2030.

4. Criza provocată de pandemia de COVID-19 a accelerat hiperconectivitatea și integrarea noilor tehnologii care modelează modul în care trăim și transformă modul în care învățăm, lucrăm, socializăm și consumăm. Criza a scos în evidență, de asemenea, vulnerabilitățile cu care se confruntă Europa – de la securitatea cibernetică la probleme de capacitate și la insuficiența infrastructurii de bandă largă în multe regiuni. Pentru a ne consolida poziția în economia mondială și pentru a ne apăra valorile, ne vom modela propriile soluții digitale și vom institui suveranitatea digitală a Europei. Eforturile noastre trebuie să se concentreze simultan pe accesul la date și protecția acestora, pe dezvoltarea unei tehnologii inovatoare și pe modernizarea infrastructurii noastre. Pentru a profita de dinamica actuală și pentru a plasa Europa pe o traiectorie ambițioasă către continuarea digitalizării, vom defini obiective digitale clare pentru 2030 și vom conlucra în direcția realizării acestora. Efectele economice ale crizei și viteza de redresare nu vor fi aceleași pentru toate grupurile sociale și pentru toate regiunile UE. Criza a condus la creșterea șomajului, în special în rândul tinerilor și al femeilor care lucrează în forme vulnerabile de locuri de muncă. Acesta este motivul pentru care vom adopta măsuri pentru a pune în aplicare în continuare Pilonul european al drepturilor sociale, în special pentru a proteja drepturile lucrătorilor în economia digitală, pentru a oferi șanse egale pentru toți, pentru a dezvolta un cadru pentru salarii minime adecvate și pentru a face remunerarea mai transparentă.

5. Pentru ca economia noastră să devină mai rezilientă și mai robustă, vom consolida în continuare bazele acesteia. Vom asigura libera circulație prin buna funcționare a spațiului Schengen, vom pune în aplicare, aprofunda și revitaliza piața unică, vom sprijini reformele naționale și programele de investiții și vom stimula investițiile private pentru relansarea economiei. Vom urmări o politică industrială europeană ambițioasă pentru ca industria noastră să devină mai sustenabilă, mai verde, mai competitivă la nivel mondial și mai rezilientă. Trebuie să consolidăm moneda noastră unică, să asigurăm o mai mare stabilitate financiară și să ne protejăm împotriva infracțiunilor financiare, a fraudei fiscale, a evaziunii fiscale și a evitării obligațiilor fiscale, precum și împotriva spălării banilor. Întreprinderile și cetățenii europeni trebuie protejați împotriva concurenței neloiale din străinătate. Pentru a realiza acest lucru, vom introduce un set adecvat de acțiuni privind impozitarea și vom aborda efectele de denaturare pe care le au anumite subvenții străine asupra pieței noastre unice. Pentru a evita deficitele de aprovizionare și dependența de bunuri care sunt esențiale pentru siguranța cetățenilor noștri sau pentru funcționarea economiei noastre, vom identifica dependențele strategice și vom lua măsuri pentru a le reduce. Ne vom consolida autonomia strategică deschisă și reziliența și ne vom menține angajamentul ferm față de un comerț deschis și bazat pe norme.

6. Încercările regimurilor autoritare de a răspândi discursuri înșelătoare privind pandemia de COVID-19 și de a submina societățile noastre democratice sunt în creștere. Viitorul Uniunii noastre va depinde de capacitatea noastră de a ne apăra valorile comune și de a ne consolida modelul democratic. Suntem ferm angajați în favoarea principiului statului de drept pe care se bazează sistemul nostru democratic. Vom acționa decisiv pentru a garanta securitatea europenilor. De asemenea, ne vom consolida capacitatea comună de a răspunde terorismului și amenințărilor hibride, amenințărilor și infracțiunilor transsectoriale, transfrontaliere și hibride nou-apărute și existente. Oamenii sunt inima democrației noastre. Vom aborda problemele societale presante legate de schimbările demografice. Vom continua să apărăm respectarea drepturilor fundamentale și nediscriminarea atât pe plan intern, cât și în străinătate. Vom lupta împotriva rasismului și vom depune eforturi pentru o Uniune a egalității cu drepturi și oportunități egale pentru toți. Ne vom finaliza lucrările privind o reformă cuprinzătoare a sistemului nostru de migrație și azil, pentru a asigura o abordare eficientă și umană și pentru a ne dota cu instrumentele necesare pentru a face față provocărilor viitoare.

7. Vom consolida rolul UE ca actor global: cooperarea este esențială pentru a influența evoluțiile mondiale care ne modelează viitorul și pentru a susține sănătatea planetei noastre. Acesta este motivul pentru care vom promova și reforma ordinea mondială multilaterală bazată pe norme. Vom colabora îndeaproape cu partenerii noștri strategici și cu țările care împărtășesc aceeași viziune, în special cu noua administrație a SUA, pentru a atinge aceste obiective. Vom urmări o politică de extindere revigorată, vom acorda o atenție deosebită partenerilor noștri din vecinătatea estică și sudică și vom promova un parteneriat dinamic cu Africa. Ne vom îmbunătăți capabilitățile de apărare pentru o Europă mai puternică, ca parte a unei alianțe transatlantice mai puternice. Vom depune eforturi pentru o OMC puternică și pentru condiții de concurență echitabile, asigurând în același timp capacitatea noastră de a reacționa la practicile neloiale și la lipsa reciprocității.

Aceste obiective și priorități de politică vor inspira și vor orienta acțiunile noastre în următorii ani. Vom integra analize prospective strategice în procesul nostru de elaborare a politicilor pentru a înțelege mai bine efectele viitoare ale opțiunilor de politică actuale, pentru a realiza cu succes tranziția verde și cea digitală și pentru a ne consolida capacitatea de a influența evoluțiile la nivel mondial. Vom colabora pentru a obține rezultate pentru cetățenii noștri. În acest sens, le vom oferi modalități pentru ca aceștia să-și poată face auzită vocea în procesul de elaborare a politicilor UE, inclusiv prin intermediul Conferinței privind viitorul Europei. Ne vom ghida după principiile valorii adăugate europene, subsidiarității și proporționalității și vom utiliza întregul potențial oferit de tratate.

Съставено в Брюксел на десети декември две хиляди и двадесета година.

Hecho en Bruselas, el diez de diciembre de dos mil veinte.

V Bruselu dne desátého prosince dva tisíce dvacet.

Udfærdiget i Bruxelles den tiende december to tusind og tyve.

Geschehen zu Brüssel am zehnten Dezember zweitausendzwanzig.

Kahe tuhande kahekümnenda aasta detsembrikuu kümnendal päeval Brüsselis.

Έγινε στις Βρυξέλλες, στις δέκα Δεκεμβρίου δύο χιλιάδες είκοσι.

Done at Brussels on the tenth day of December in the year two thousand and twenty.

Fait à Bruxelles, le dix décembre deux mille vingt.

Arna dhéanamh sa Bhruiséil, an deichiú lá de mhí na Nollag an bhliain dhá mhíle fiche.

Sastavljeno u Bruxellesu desetog prosinca godine dvije tisuće dvadesete.

Fatto a Bruxelles, addì dieci dicembre duemilaventi.

Briselē, divi tūkstoši divdesmitā gada desmitajā decembrī.

Priimta du tūkstančiai dvidešimtų metų gruodžio dešimtą dieną Briuselyje.

Kelt Brüsszelben, a kétezer-huszadik év december havának tizedik napján.

Magħmul fi Brussell, fl-għaxar jum ta’ Diċembru fis-sena elfejn u għoxrin.

Gedaan te Brussel, tien december tweeduizend twintig.

Sporządzono w Brukseli dnia dziesiątego grudnia roku dwa tysiące dwudziestego.

Feito em Bruxelas, em dez de dezembro de dois mil e vinte.

Întocmit la Bruxelles la zece decembrie două mii douăzeci.

V Bruseli desiateho decembra dvetisícdvadsať.

V Bruslju, dne desetega decembra leta dva tisoč dvajset.

Tehty Brysselissä kymmenentenä päivänä joulukuuta vuonna kaksituhattakaksikymmentä.

Som skedde i Bryssel den tionde december år tjugohundratjugo.